杨基
句容送蔡惟中
昨日立秋今日凉，蔡子束书归故乡。
我来未久子遽别，子岂与我如参商。
自惭贫无橐金赠，解剑换酒浇愁肠。
醉酣月出重露滴，梧飘金井芙蕖香。
众宾喧哗噱笑口，我独不语情徬徨。
岂徒戚戚儿女态，感旧怀古增悲伤。
忆昔追游茂苑上，白马紫辔青丝缰。
子方年少富文学，面如红玉肥有光。
黄金晓酬西馆客，绿锦夜赠东楼娼。
三公走檄辟作掾，两府交荐除为郎。
风尘一别未十载，短鬓萧飒俱老苍。
黑巾笼头着野服，微雨鹄立官道傍。
自云匍匐事贩鬻，盖屐巾箑纸笔将。
匪争刀锥竞微利，聊复糊口走四方。
我闻此语重叹息，助以唧唧鸣寒膋。
丈夫失意固如此，屠狗买畚庸何妨。
曲江之西沙柳黄，夜逐落潮登野航。
相逢故友或相问，勾曲冈头一草堂。